Video: Audi Q4 e-tron anmeldelse

Det gav genlyd, da Audi i april offentliggjorde priserne på Audi Q4 e-tron. En elektrisk Audi i mellemklassen til under 350.000 kroner var lidt af en overraskelse. Nu har iNPUT haft bilen på besøg for at se, hvad man egentlig får for pengene.

Audi Q4 e-tron er den første Audi, der er bygget på den såkaldte MEB-platform, som også Volkswagen ID.3 og ID.4 bygger på. Q4 er landet i tre varianter; Q4 35 e-tron​, Q4 40 e-tron og Q4 50 e-tron quattro. I denne anmeldelse er det Q4 40, vi har kørt rundt i. Videoen kan du se nedenfor, men Torben Vognsen er generelt ret begejstret:

– Godt design. Den er rummelig og har den teknologi, den skal have. Den halter kun på to steder; jeg ville gerne have haft flere hestekræfter og så er opladningen for langsom, siger Torben Vognsen.

På trods af, at Q4 e-tron er Audis bud på en “entry level” elbil, så er der blevet plads til en del ny teknologi i bilen. Headup-display med AR slår Audi meget på – og det virker da også ganske imponerende når man kan se navigationspilene direkte på vejen og oppe i synsfeltet – ligesom man får en synlig advarsel, skulle man komme for tæt på striberne mellem vejbanerne.

Audi Q4 e-tron lander midt i et efterhånden ganske stort felt af mellemklasse SUV’er der alle ligger i prisklassen lige under de 400.000 der er skillelinjen for, hvornår der skal betales afgift. Den nye Audi skal blandt andet konkurrere med biler fra andre producenter i Volkswagen-gruppen – blandt andet VW ID.4, som på mange måder ligner Q4, det samme kan man sige om Skoda Enyaq der også er kommet på markedet i Danmark. Derudover kommer også Tesla Model Y, som efterhånden er en gammel nyhed – men den har endnu ikke fundet vej til Danmark.

De tekniske specifikationer – samt startpriser – for de tre Q4-varianter kan ses herunder:

Tekniske data | Q4 35 e-tron​ | Q4 40 e-tron​ | Q4 50 e-tron quattro​
Ydelse​ | 125 kW​ | 150 kW​ | 220 kW​
Drejningsmoment​ | 310 Nm​ | 310 Nm​ | 460* Nm​
0-100 km/t​ | 9 sek.​ | 8,5 sek.​ | 6,2 sek.​
Tophastighed​ | 160 km/t​ | 160 km/t​ | 180 km/t​
Batterikapacitet, brutto/netto​ | 55/52 kWh​ | 82/77 kWh​ | 82/77 kWh​​
Rækkevidde, WLTP​ | 334 km​ | 509 km​ | 481** km​
Strømforbrug, WLTP​ | 17,5 kWh/100 km​ | 17,7 kWh/100km​ | 18,3 kWh/100 km​
Ladeevne, AC/DC​ | 7,2 kW / 100 kW​ | 11 kW / 125 kW​ | 11 kW / 125 kW​
Ladetid, AC (0-100 %)​ | 7 t 30 min. ​ | 7 t 30 min.​ | 7 t 30 min.​
Ladetid, DC (5-80 %)​ | 38 min. ​ | 38 min.​ | 38 min.​
Startpris | 339.990 kr. | 384.990 kr. | 459.990 kr.

Video: Audi Q4 e-tron anmeldelse